試院感懷
作者：張舜民
朝代：宋

paragraphs: 朱戶當晝扃，霜簾達夜懸。
沈沈造廣庭，皞皞接衆賢。
疏莛叩洪鐘，短綆汲深淵。
始知學不迨，內顧多歉然。
憶昔居上庠，忝出流輩前。
賦就千金直，詩成萬口傳。
荀楊迥接迹，班馬思比肩。
一從苟干祿，永謝英俊躔。
折腰府縣中，餬口道路邊。
世俗多見輕，義士誰哀憐。
憔悴有今日，光輝思昔年。
今茲睹秋闈，猶欲爭相先。
枯魚傍江湖，疲馬憶薊燕。
凉風拂翠幙，隴月向人圓。
物景近中秋，客意孤綿綿。
裴回望清光，欲攬不得全。
永懷懽樂時，把酒謝嬋娟。